**אודות אנו – מוזיאון העם היהודי**

אנו – מוזיאון העם היהודי שואף להעניק לדור הבא את המפתח להבנת זהותו היהודית, לחזק את תחושת השייכות לעם היהודי, להעמיק את הקשר בין יהודים בישראל לבין יהודים ברחבי העולם, לטפח רגש גאווה במורשת היהודית, בהישגי העם היהודי במרוצת הדורות ובתרומתם לעולם ולאפשר למבקרים מן העולם להכיר את הסיפור המרתק של העם היהודי ולעמוד על ייחודו.

אנו – מוזיאון העם היהודי, משקף את העולם היהודי כיום, ומקדם רב-תרבותיות ורב-גוניות בעם היהודי, מתוך ראייה פלורליסטית ומקיפה.

דרכי המסירה של הסיפור רבות ומגוונות: תערוכות על קהילות ואנשים; אירועים בנושא זהות יהודית ובתולדות עם ישראל, אישים, אמנות, תרבות והיסטוריה; [פעילויות חינוכיות לתלמידים](https://www.anumuseum.org.il/he/%D7%97%D7%99%D7%A0%D7%95%D7%9A-%D7%93%D7%A3-%D7%91%D7%99%D7%AA/), לנוער מישראל ומחוץ לארץ, לסטודנטים ולחיילים; השתלמויות למורים, סיורים וסמינרים, [מאגרי מידע](https://dbs.anumuseum.org.il/he/) עשירים בתמונות, סרטים, מוזיקה יהודית, גנאלוגיה (עצי משפחה), קהילות, שמות משפחה, מושגים, ועוד; וכן, [תצוגת קבע](https://www.anumuseum.org.il/he/event/%d7%94%d7%9e%d7%95%d7%96%d7%99%d7%90%d7%95%d7%9f-%d7%94%d7%97%d7%93%d7%a9-%d7%a0%d7%a4%d7%aa%d7%97-%d7%91-3-3/) – הגדולה מסוגה בעולם (מרס 2021).

בשנת 2005 העבירה הכנסת את חוק בית התפוצות, אשר מגדיר אותו כ”מרכז לאומי לקהילות ישראל בארץ ובעולם”. אנו – מוזיאון העם היהודי הוא “חברה לתועלת הציבור” (חל”צ).

**לקראת הימים הלאומיים, מצורפות אפשרויות ביקור במוזיאון**

**ניתן לשלב בין סיור להרצאה / סדנא**

**לקראת יום הזיכרון לשואה והגבורה**

**סיור: בשבילי הזיכרון**

קהל יעד: כללי | 90 דקות

זיכרון. בזכות הזיכרון חזרנו לארצנו. הזיכרון הוא חלק מה-DNA שלנו. חלק בלתי נפרד מן האתוס ההיסטורי והלאומי שלנו. במהלך הסיור נעסוק ב"זיכרון" ובביטוייו השונים: מהזיכרון הדתי, דרך הזיכרון ההיסטורי וכלה בזיכרון הלאומי. ערב יום השואה, נקצה מקום מיוחד לזיכרונה ונבחן איך זוכרים ולא שוכחים? איך משמרים זיכרון? בסיור ננסה לגלות איך עובר זיכרון היסטורי כזיכרון יהודי? איך נשמר את זכרון השואה כדרך לתיקון עולם ומהי אחריות הדורות הבאים בשמירה והנחלת הזיכרון?

**סיור: המשבר כמבשר**  
קהל יעד: כללי | 90 דקות

"אני נופל וקם", שרים שב"ק ס', וכמו מתארים במדויק את קורותיו של העם היהודי: סיפור ארוך של הצלחה וצמיחה ממשברים, של כוח הישרדות ושל חדוות יצירה. הסיור מעודד חדשנות וחשיבה יצירתית ויצרנית, וכולל ניתוח תהליכים ואירועים היסטוריים שבהם נקטו היהודים יוזמה והפגינו מקצועיות ומסירות. נתחקה אחר תחנות בהיסטוריה היהודית שבהן העם היהודי "חישב מסלול מחדש", מצא פתרון למצב שנראה בלתי אפשרי ופרץ קדימה.

**הרצאה וצפייה בסרט: "שיבותיו של שמעון" (Shimon's Returns) 2014 ,**  
קהל יעד: קצינים זוטרים ומעלה | 90 דקות

צפייה מונחית בסרטם של הבמאים הפולנים: סלאבומיר גרינברג, וקאטקה רשקה. הסרט מציג את שיבותיו של שמעון רדליך, היסטוריון וניצול שואה, לאתרי ילדותו ונעוריו בבז'ז'ני (אוקראינה) ובלודג' (פולין) ומנסה להחיות את עברו באמצעות מראי מקום ושיחות. פרופ' שמעון רדליך הוא אחד הילדים בסרט "אונזערע קינדער" ("הילדים שלנו") שהופק בפולין ב-1948, ולימים הפך להיסטוריון נודע באוניברסיטת באר שבע.

קטעי הסרט מוקרנים בליווי מונחה והרצאה של רבקה אדרת, המתמחה בהובלת מפגשי קולנוע.

**לקראת יום העצמאות**

**סיור: הציונות כתנועה אינסופית**  
קהל יעד: כללי | 90 דקות

הרצל, חוזה המדינה, קרא לציונות "אידיאל אינסופי". התנועה הציונית נטועה בשאיפתו של עם ישראל לבית לאומי, ובכמיהתו בת אלפי שנים לשוב אל ארצו ולכונן בו עצמאות וריבונות. כיום, אידיאל זה מתבטא בשאיפה לשגשוגה של מדינת ישראל ולמימושו של חזון חברת המופת היהודית. בסיור זה נתוודע אל סיפורה השלם של הציונות, שרוב הישראלים אינם מכירים: סיפור עתיק ומכונן של "דרישת ציון" בעם היהודי, על שלל דורותיו ותפוצותיו. תכלית הסיור היא להעמיק את אהבת העם, הארץ והמדינה ואת האמונה בצדקת הדרך בקרב המשרתים והמשרתות בשלל זרועות הביטחון.

**סיור: רב-תרבותיות וישראל**  
קהל יעד: כללי | 90 דקות

החברה הישראלית היא חברה רב-תרבותית. העושר והמגוון האנושי המאפיינים אותה מייצרים אתגרים חברתיים ולצדם הזדמנויות ללימוד וליצירה. מטרת הסיור היא לתרום לבניית חברה מלוכדת ולחזק את ערך הרעות ואת תחושת הסולידריות בגופי הביטחון ובישראל בכלל. בסיור נבדוק מה משמעותן וחשיבותן של דעות ופרשנויות שונות, נלמד כיצד המפגש עם תרבויות זרות לאורך ההיסטוריה עיצב את העם היהודי, ונתהה גם כיצד יכולה החברה הישראלית לצמוח דווקא הודות לריבוי התרבותי המאפיין אותה מאז ראשיתה. הסיור מתאים לקבוצות מגוונות ומאפשר שיח ולימוד מזווית חיובית על אתגרים חברתיים בישראל.

**סיור: "העט והחרב" - הכתבים המכוננים של העם היהודי**  
קהל יעד: קצינים זוטרים ומעלה | 60 דקות

תרבות המחלוקת, צנזורה וזיכרון לאומי: אלה רק כמה מן הנושאים שהעסיקו את העם היהודי לאורך הדורות, ומעסיקים אותנו גם כיום. בסיור נבחן כמה מן הכתבים המכוננים של העם היהודי – מהתנ"ך והתלמוד, דרך כתבי הזכויות ועד מגילת העצמאות – ונגלה מה ניתן ללמוד מהם על הסוגיות הרלבנטיות עבורנו גם כיום. מטרת הסיור היא לגלות ולהבין כיצד כתבים אלה וההגות שתועדה בהם השפיעו על מדינת ישראל ומשפיעים עליה עדיין.

**הרצאה: "החברה הישראלית בראי הקולנוע"**  
קהל יעד: כללי | מעבירה: גלית רויכמן

הרצאה הכוללת צפייה וניתוח של סצנות מתוך מגוון סרטים וסדרות דרמה ישראליות. המראה הקולנועית מאפשרת לנו התבוננות בדיוקנה של החברה, על שלל התהליכים והשינויים החלים בדמותה לאורך השנים מקום המדינה ועד ימינו אנו. דמות הצבר, המעבר מכור היתוך לרב-תרבותיות, עמיות יהודית בארץ ובתפוצות, מלחמות ישראל והאופן שבו הקולנוע משקף את ההתמודדות החברתית עימן, ייצוגי חיילים וחיילות בראי הקולנוע הישראלי החדש ועוד.

**סדנא: זהות יהודית-ישראלית**  
קהל יעד: כללי | מעביר: יוני אלון

בעזרת ערכת פוסטרים ייחודית –David Cards – נזמין את המשתתפים לשיחה עצמית וקבוצתית על זהותם היהודית, הקשר שלהם עם ישראל והחיבור שלהם עם יהודי התפוצות. בסדנה נהפוך את החדר לגלריה מרתקת הכוללת פוסטרים מעוררי מחשבה ומחוללי דיון.

לפרטים נוספים: חן ינאי, ראש מדור פיתוח תוכן ושותפויות עם זרועות הבטחון

[Chenyannai@anumuseum.org.il](mailto:Chenyannai@anumuseum.org.il)